"ดิจิทัลโพสต์ไอดี" สร้างความปลอดภัยของข้อมูลส่วนบุคคล คาดเปิดลงทะเบียนใช้งานกลางปี 2566
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวถึงการเปิดตัว Digital Post ID ของบริษัท ไปรษณีย์ไทย จำกัด ว่า กระทรวงดิจิทัลเพื่อเศรษฐกิจและสังคม กำหนดยุทธศาสตร์พัฒนาโครงสร้างพื้นฐานรองรับนวัตกรรมดิจิทัล ตามแผนแม่บทการส่งเสริมเศรษฐกิจดิจิทัล (พ.ศ. 2561 - 2565) มีแนวคิดในการปรับเปลี่ยนรูปแบบการระบุข้อมูลตำแหน่งที่อยู่ให้เป็นที่อยู่ดิจิทัล หรือเรียกว่า ดิจิทัสโพสต์ไอดี : Digital Post ID โดยมอบหมายให้ไปรษณีย์ไทยเพิ่มประสิทธิภาพการจัดส่งให้สามารถระบุตำแหน่งด้วยรหัสดิจิทัลโพสต์ไอดี ที่จะช่วยแก้ปัญหาคนย้ายที่อยู่บ่อย แก้ปัญหาการส่งพัสดุไม่ถึงผู้รับ ซึ่งจะทำให้การจัดส่งสินค้าได้แม่นยำถึงผู้รับได้อย่างถูกต้องมากขึ้น การแจ้งที่อยู่ระหว่างผู้ซื้อผู้ขายจะสะดวกสบาย โดยไม่ต้องแจ้งที่อยู่ยาวแบบเดิม เพียงบอกดิจิทัสโพสต์ไอดี ซึ่งจะทำให้ข้อมูลที่อยู่ผู้รับเป็นความลับ มีความเป็นส่วนตัว มีความปลอดภัยและรักษาข้อมูลส่วนบุคคลของภาคประชาชน ดิจิทัสโพสต์ไอดี จะเป็นโครงสร้างพื้นฐานสำคัญที่จะวางรากฐานให้กับธุรกิจดิจิทัล สร้างประโยชน์ในภาคการขนส่ง สามารถเชื่อมโยงไปสู่ภาคส่วนต่างๆ และกิจกรรมอื่นได้อีกหลากหลาย เช่น การพัฒนาเส้นทางขนส่ง การรองรับระบบการขนส่งในอนาคตที่ไม่ใช้คนขับ การป้องกันการปลอมแปลงตัวตน ช่วยให้การทำธุรกรรมอิเล็กทรอนิกส์ได้ดีขึ้น ขณะที่นายดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย  จำกัด กล่าวว่า การปรับเปลี่ยนรูปแบบการระบุข้อมูลตำแหน่งที่อยู่เดิมให้เป็นที่อยู่ดิจิทัล หรือดิจิทัลโพสต์ไอดี มีหลักการทำงานเดียวกับระบบ GPS ที่มีการระบุตำแหน่ง โดย 1 คน สามารถมีได้หลายที่อยู่และสามารถเปลี่ยนแปลงที่อยู่ระหว่างการจัดส่งพัสดุได้ ซึ่งหากประชาชนมีดิจิทัลโพสต์ไอดี ข้อมูลที่อยู่จะถูกอัพเดทเป็นดิจิทัลที่มีความแม่นยำ ปลอดภัย ส่วนการรองรับดิจิทัลโพสต์ไอดี ในอนาคตที่ทำการไประณีย์จะมีเครื่องพิมพ์ฉลากในรูปแบบ QR Code ที่เป็นดิจิทัลโพสต์ไอดีแปะบนกล่างพัสดุ หรือซองเอกสาร โดยผู้รับและผู้ส่งมั่นใจได้ว่าข้อมูลส่วนบุคคลจะไม่หลุด เนื่องจากบนจ่าหน้ากล่อง/หน้าซอง จะไม่ปรากฎข้อมูลส่วนบุคคล แต่ต้องใช้แอปพลิเคชันอ่าน OR Code ถึงจะโชว์ข้อมูลผู้รับ - ผู้ส่ง และ QR Code จะเป็นแบบใช้งานได้ครั้งเดียวเท่านั้น อีกทั้งยังจำกัดสิทธิ์การเข้าถึงข้อมูลด้วย ทำให้ประชาชนมั่นใจในการสั่งซื้อสินค้าออนไลน์ e-Commerce ได้มากขึ้น อย่างไรก็ดี ดิจิทัลโพสตไอดี เป็นอีกหนึ่งทางเลือกให้กับประชาชนได้รับความสะดวกมากขึ้น ซึ่งประชาชนยังสามารถใช้บริการไปรษณีย์รูปแบบเดิมควบคู่กันไปได้ คาดว่าจะเปิดให้ประชาชนที่สนใจลงทะเบียนรหัสดิจิทัลโพสต์ไอดีของตนเองได้ในกลางปีหน้า (2566)